疇老修撰所藏華嶽衡嶽圖 衡嶽
作者：李綱
朝代：宋

paragraphs: 五嶽分奠如循環，作鎮南服惟衡山。
炎方荒絕亘滄海，天付雄柄司神姦。
祝融騰擲倚霄漢，羣峰邐迤猶堂壇。
贊襄一氣洩雲雨，蟠據千里來荆蠻。
屹然天地物最鉅，造化凝結良艱難。
恭聞兹嶽魏夫人，羽駕白日遊山樊。
翛翛雲氣變異色，笙竽聲雜環珮珊。
神仙恍惚未易測，落花流水空潺潺。
退之倔强古亦少，故取竄謫窺孱顔。
精神默禱若有應，驅掃氛翳開煙鬟。
乃知正直神所與，露奇呈巧初不慳。
嗟予平生好山水，欲以兩足窮躋攀。
恨兹覊束未能往，幽覿眇然圖畫間。
何當身逐鴈同到，已覺心與雲俱閒。
軒轅彌明儻未死，相與遊戲超塵寰。